title: 2011/166/ES: 2011 m. kovo 17 d. Komisijos sprendimas, kuriuo įsteigiamas SHARE-ERIC

text:
18.3.2011

               LT

               Europos Sąjungos oficialusis leidinys

               L 71/20

         KOMISIJOS SPRENDIMAS
   2011 m. kovo 17 d.
   kuriuo įsteigiamas SHARE-ERIC
   (2011/166/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. birželio 25 d. Tarybos reglamentą (EB) Nr. 723/2009 dėl Europos mokslinių tyrimų infrastruktūros konsorciumo (ERIC) Bendrijos teisinio pagrindo (1),
   kadangi:

               (1)

               Reglamentu (EB) Nr. 723/2009 Komisijai suteikiami įgaliojimai įsteigti Europos mokslinių tyrimų infrastruktūros konsorciumą (toliau – ERIC).

               (2)

               2010 m. gruodžio 14 d. Austrijos Respublika, Čekijos Respublika, Vokietijos Federacinė Respublika ir Nyderlandų Karalystė paprašė, kad Komisija įsteigtų Europos mokslinių tyrimų infrastruktūros konsorciumą Europos sveikatos, senėjimo ir išėjimo į pensiją tyrimui vykdyti (SHARE-ERIC), Belgijos Karalystė prie šio prašymo prisijungė 2011 m. sausio 21 d. o Šveicarija paprašė būti įtraukta į SHARE-ERIC stebėtojos teisėmis.

               (3)

               Nyderlandų Karalystė pateikė pareiškimą, kuriuo ji pripažįsta SHARE-ERIC kaip 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos (2) 143 straipsnio g punkte bei 151 straipsnio 1 dalies b punkte ir 1992 m. vasario 25 d. Tarybos direktyvos 92/12/EEB dėl bendros tvarkos, susijusios su akcizais apmokestinamais produktais, ir jų laikymu, judėjimu ir kontrole (3), 23 straipsnio 1 dalies antroje pastraipoje apibrėžtą tarptautinę organizaciją nuo pat jo įsteigimo.

               (4)

               Komisija, vykdydama savo įsipareigojimus, nustatytus Reglamento (EB) Nr. 723/2009 5 straipsnio 2 dalyje, įvertino paraišką ir priėjo prie išvados, kad ji atitinka Reglamente (EB) Nr. 723/2009 nustatytus reikalavimus.

               (5)

               Pagal Reglamento (EB) Nr. 723/2009 6 straipsnio 1 dalį ir 20 straipsnį buvo pasikonsultuota su pagal to reglamento 20 straipsnį įsteigtu komitetu dėl SHARE-ERIC steigimo ir komitetas pateikė palankią nuomonę.

               (6)

               Tikimasi, kad SHARE-ERIC reikšmingai prisidės prie kitų pagrindinių Europos mokslinių tyrimų ir inovacijų iniciatyvų, susijusių su senėjančia visuomene, kaip antai prie pasiūlytos bendro programavimo iniciatyvos „Ilgesnis gyvenimas, geresnis gyvenimas“, bendrosios programos „Kasdienį gyvenimą palengvinanti aplinka“ ir Europos inovacijų partnerystės aktyvaus ir sveiko senėjimo srityje,

         PRIĖMĖ ŠĮ SPRENDIMĄ:
   Vienintelis straipsnis
   SHARE-ERIC įsteigimas
   1.   Pagal Reglamentą (EB) Nr. 723/2009 įsteigiamas Europos mokslinių tyrimų infrastruktūros konsorciumas Europos sveikatos, senėjimo ir išėjimo į pensiją tyrimui pavadinimu SHARE-ERIC vykdyti.
   Juridinio asmens statusas SHARE-ERIC suteikiamas nuo šio Sprendimo įsigaliojimo dienos ir kiekvienoje valstybėje narėje jis turi didžiausią pagal tos valstybės narės teisę juridiniams asmenims suteikiamą teisnumą ir veiksnumą. Visų pirma, konsorciumas gali įsigyti kilnojamąjį ir nekilnojamąjį turtą bei intelektinę nuosavybę, jam gali priklausyti toks turtas ir nuosavybė, jis gali tokį turtą ir nuosavybę perleisti, taip pat jis gali sudaryti sutartis ir dalyvauti teismo procesuose.
   2.   SHARE-ERIC įstatai, dėl kurių susitarė jo nariai, pridedami prie šio sprendimo. Įstatai keičiami vadovaujantis įstatų nuostatomis ir Reglamento (EB) Nr. 723/2009 11 straipsniu. Įstatai viešai skelbiami ERIC interneto svetainėje ir su jais galima susipažinti jo oficialioje buveinėje.
   3.   Šis sprendimas įsigalioja trečiąją dieną po jo paskelbimo Europos Sąjungos oficialiajame leidinyje.
   4.   Šis reglamentas privalomas visas ir tiesiogiai taikomas valstybėse narėse.

      Priimta Briuselyje 2011 m. kovo 17 d.

            Komisijos vardu

            Pirmininkas

         José Manuel BARROSO

      (1)  OL L 206, 2009 8 8, p. 1.

      (2)  OL L 347, 2006 12 11, p. 1.

      (3)  OL L 76, 1992 3 23, p. 1.

      PRIEDAS

         SHARE-ERIC ĮSTATAI

         dėl Europos sveikatos, senėjimo ir išėjimo į pensiją tyrimo (SHARE) kūrimo ir vykdymo

         Turinys

                  1 straipsnis.

               SHARE-ERIC įsteigimas

                  2 straipsnis.

               Oficiali buveinės vieta ir darbo kalba

                  3 straipsnis.

               Užduotys

                  4 straipsnis.

               Principai

                  5 straipsnis.

               Organizacijos organai ir mokslinės įstaigos partnerės

                  6 straipsnis.

               Taryba

                  7 straipsnis.

               Valdyba

                  8 straipsnis.

               Apimtis

                  9 straipsnis.

               Įnašai

                  10 straipsnis.

               Atsakomybė ir draudimas

                  11 straipsnis.

               Intelektinė nuosavybė

                  12 straipsnis.

               SHARE duomenų platinimas ir naudojimas

                  13 straipsnis.

               Viešieji pirkimai ir atleidimas nuo mokesčių

                  14 straipsnis.

               Įdarbinimas

                  15 straipsnis.

               Pakeitimai

                  16 straipsnis.

               Prisijungimas

                  17 straipsnis.

               Organizacijos veiklos trukmė

                  18 straipsnis.

               Galimybė susipažinti su šiais įstatais

                  1 priedas.

               Mokslo įstaigos partnerės ir nacionalinių grupių vadovai

                  2 priedas.

               Mokslinės stebėsenos valdyba

                  3 priedas.

               Preliminarūs I etapo išlaidų skaičiavimai (4 banga)

                  4 priedas.

               Ribotas viešųjų pirkimų konkursas
            Austrijos Respublika
      Belgijos Karalystė
      Čekijos Respublika
      Vokietijos Federacinė Respublika
      Nyderlandų Karalystė
      toliau – Susitariančiosios Šalys,
      SIEKDAMOS toliau stiprinti Europos ir Susitariančiųjų Šalių valstybių padėtį pasaulyje mokslinių tyrimų srityje ir intensyvinti bendradarbiavimą, peržengiantį atskirų disciplinų ir nacionalines ribas.
      ATSIŽVELGDAMOS į 2001 m. Europos Komisijos ataskaitą Europos Vadovų Tarybai (Tarybos dokumentas 6997/01), kurioje visuomenės senėjimas ir dėl jo kylančios socialinės ir ekonominės problemos, kliudančios ekonomikos augimui ir klestėjimui, priskiriamos vienoms didžiausių problemų, su kuriomis susiduriama Europoje 21-ajame amžiuje, kurioje taip pat nurodoma, kad trūksta infrastruktūros, kad galėtume suprasti gyventojų ir visuomenės senėjimą, ir raginama „išnagrinėti galimybę bendradarbiaujant su valstybėmis narėmis sukurti Europos tęstinį senėjimo tyrimą“, kad būtų skatinami Europos moksliniai tyrimai senėjimo tema.
      REMDAMOSI esamu Europos sveikatos, senėjimo ir išėjimo į pensiją tyrimo (SHARE) prototipu, kurį, vykdant Europos strateginio mokslinių tyrimų infrastruktūros forumo (ESFRI) veiksmų planą, buvo pasirinkta patobulinti, kad jis taptų viena pagrindinių mokslinių tyrimų infrastruktūrų Europos mokslinių tyrimų erdvėje.
      PRIPAŽINDAMOS, kad šis naujas tarpdisciplininis tarptautinis tęstinis ypatingos kokybės darnumo, apimties ir tarptautinio palyginamumo požiūriu tyrimas ateityje bus labai svarbus daugybei skirtingų fundamentaliųjų ir taikomųjų mokslų, tokių kaip demografija, ekonomika, epidemiologija, gerontologija, biologija, medicina, psichologija, visuomenės sveikata, sveikatos politika, sociologija ir statistika, sričių.
      PRIPAŽINDAMOS, kad norint formuoti įrodymais grįstą viešąją politiką reikalinga naujausių duomenų infrastruktūra.
      TIKĖDAMOSI, kad kitos valstybės dalyvaus veikloje, kurios bus kartu imtasi pagal toliau pateiktus įstatus,
      SUSITARĖ:
      1 straipsnis
      SHARE-ERIC įsteigimas
      1)   Bus sukurta paskirstyta Europos mokslinių tyrimų infrastruktūra, vadinama Europos sveikatos, senėjimo ir išėjimo į pensiją tyrimu (SHARE).
      2)   SHARE teisinė forma – Europos mokslinių tyrimų infrastruktūros konsorciumas (ERIC), įsteigtas pagal Reglamento (EB) Nr. 723/2009 nuostatas ir pavadintas SHARE-ERIC (toliau taip pat vadinamas Organizacija).
      2 straipsnis
      Oficiali buveinės vieta ir darbo kalba
      1)   Organizacijos oficiali buveinės vieta yra Tilburge, Nyderlanduose.
      2)   Vos tik gavusios Vokietijos valdžios institucijų pateiktą pareiškimą, kurį reikalaujama pateikti pagal Reglamento (EB) Nr. 723/2009 5 straipsnio 1 dalies d punktą, Susitariančiosios Šalys įsipareigoja inicijuoti įstatų pakeitimą, kad oficiali buveinės vieta būtų perkelta į Vokietiją. Toks pasikeitimas neįsigalioja anksčiau negu pasibaigus I etapui, apibrėžtam 8 straipsnyje.
      3)   Organizacijos darbo kalba yra anglų kalba.
      3 straipsnis
      Užduotys
      1)   SHARE-ERIC sukurs namų ūkių ir asmeninių mikroduomenų infrastruktūrą, reikalingą norint suprasti gyventojų ir visuomenės senėjimo reiškinį (toliau taip pat vadinamą Tyrimu). Infrastruktūros pagrindinės funkcijos:

                  a)

                  sukurti pagrindinę tyrimo priemonę, leisiančią surinkti esminę informaciją apie 50 metų sulaukusių ir vyresnių asmenų bei jų partnerių ekonominę padėtį, sveikatos būklę, šeimos ir (arba) socialines gyvenimo sąlygas;

                  b)

                  kas dvejus metus šią tyrimo priemonę pateikti respondentų grupei kiekvienoje tyrime dalyvaujančioje valstybėje ir palaikyti kontaktus su visais grupės nariais laikotarpiu tarp dviejų tyrimo bangų;

                  c)

                  sudėti surinktą informaciją į patogią vartotojui duomenų bazę, kuria galėtų naudotis visi mokslo darbuotojai nepažeisdami taikomų duomenų konfidencialumo apribojimų, ir prižiūrėti šią duomenų bazę, atliekant pagrindines duomenų valymo, praleistų reikšmių įrašymo ir dokumentavimo operacijas.

            2)   Esamas SHARE prototipas bus patobulintas trimis kryptimis:

                  a)

                  bus prailgintas SHARE vykdymo laikotarpis, kad būtų surinkta autentiška grupė, kuri stebėtų, kaip asmenys senėja ir reaguoja į socialinės ir ekonominės aplinkos pokyčius, Prailginus tyrimą, per tris etapus bus pridėtos dar septynios tyrimo bangos, vykdomos kas dvejus metus, kaip apibrėžta 8 straipsnyje;

                  b)

                  bus išplėstas SHARE, kad tyrime dalyvautų visos ES valstybės narės;

                  c)

                  bus padidintas SHARE imties dydis, kad tyrimu būtų galima naudotis ir atliekant nacionalines analizes. Apskritai, siektinas imties dydis yra 6 000 asmenų, sulaukusių 50 metų ir vyresnių, kiekvienoje valstybėje narėje.

            3)   SHARE-ERIC užduotis vykdo nesiekdamas ekonominės naudos.
      4 straipsnis
      Principai
      1)   SHARE kuria mokslo darbuotojai mokslo darbuotojams. Mokslinių tyrimų kokybė yra svarbesnė už visus kitus aspektus. SHARE mokslinių tyrimų kokybę stebės nepriklausoma Mokslinės stebėsenos valdyba (2 priedas).
      2)   SHARE yra viršvalstybinio masto tyrimas. Priimant sprendimus, susijusius su SHARE projektu, didžiausias dėmesys skiriamas tam, ar galima palyginti skirtingų valstybių SHARE duomenis. Taip pat, norint palyginti duomenis su panašiais tyrimais, visų pirma, su JAV atliekamu Sveikatos ir išėjimo į pensiją tyrimu ir Anglijos atliekamu tęstiniu tyrimu senėjimo tema, jie informuojami apie sprendimus, susijusius su SHARE projektu. Pirmenybė teikiama temoms, pagal kurias galima vykdyti viršvalstybinio masto mokslinius tyrimus, o ne temoms, kurios tinkamos tik vienai valstybei.
      3)   SHARE apima ekonomikos, sveikatos ir socialinius mokslus. Pirmenybė teikiama temoms, pagal kurias galima vykdyti tarpdisciplininius mokslinius tyrimus, o ne temoms, kurios tinkamos tik vienai disciplinai.
      4)   SHARE yra tęstinis tyrimas, kurio metu stebima, kaip asmenys senėja. Pirmenybė teikiama temoms, pagal kurias galima vykdyti tęstinius mokslinius tyrimus, o ne temoms, kurios tinkamos vienam konkrečiam momentui.
      5)   SHARE grindžiamas mokslinis tyrimas padės vykdyti įrodymais grįstas ES politikos kryptis, tokias kaip strategijos „Europa 2020“ iniciatyva „Inovacijų Sąjunga“, kad visuomenės senėjimo problema būtų sprendžiama visose ES valstybėse.
      5 straipsnis
      Organizacijos organai ir mokslo įstaigos partnerės
      1)   Organizacijos organai yra Generalinė asamblėja, toliau vadinama – Taryba (6 straipsnis) ir Valdyba (7 straipsnis).
      2)   Valdybai pasiūlius ir remiantis 4 straipsnyje nustatytais principais, kiekviena Susitariančioji Šalis savo valstybėje pasirenka mokslinių tyrimų įstaigą, atsakingą už SHARE-ERIC mokslinių užduočių atlikimą, (toliau – mokslo įstaiga partnerė).
      3)   Jei viena iš mokslo įstaigų partnerių pažeidžia 4 straipsnyje nustatytus principus, Susitariančioji Šalis Valdybos siūlymu gali mokslo įstaigą partnerę pakeisti kita.
      4)   Valdyba kreipiasi patarimo į Mokslinės stebėsenos valdybą (2 priedas), kai siūlo paskirti arba pakeisti mokslo įstaigą partnerę.
      5)   Dabartinės mokslo įstaigos partnerės išvardytos 1 priede.
      6 straipsnis
      Taryba
      1)   Kiekvienai Susitariančiajai Šaliai Taryboje atstovauja ne daugiau kaip du atstovai. Susitariančioji Šalis skiria atstovus į Tarybą ir nutraukia jų paskyrimą. Kiekviena Susitariančioji Šalis nedelsdama raštu informuoja Tarybos pirmininką apie atstovų į Tarybą paskyrimą arba jų paskyrimo nutraukimą.
      2)   Kiekviena Susitariančioji Šalis Taryboje turi vieną balsą. Sprendimai priimami paprastąja balsų dauguma, nebent šiuose įstatuose nustatyta kitaip. Tuo atveju, kai balsai pasiskirsto po lygiai, priimančiosios valstybės balsas turi lemiamą reikšmę.
      3)   Iš Susitariančiųjų Šalių atstovų Taryba dvejiems metams išrenka pirmininką ir pirmininko pavaduotoją. Išrinkus pirmininką ir pirmininko pavaduotoją, jie tampa aukštesnio rango šalimis ir palieka savo delegacijas. Susitariančiosios Šalys, kurias jie paliko, paskiria kitą atstovą atstovauti joms Taryboje.
      4)   Tarybos posėdžiai vyksta ne rečiau kaip kartą per metus. Tarybos posėdžius sušaukia Tarybos pirmininkas. Tarybos posėdžius taip pat galima sušaukti ne mažiau kaip dviejų Susitariančiųjų Šalių prašymu. Neeilinius Tarybos posėdžius galima sušaukti koordinatoriaus (7 straipsnis) prašymu, jei to reikia organizacijos labui.
      5)   Taryba gauna ir tvirtina Valdybos pateiktą metinę ataskaitą, finansinę pažymą ir metinį išlaidų planą. Taryba bent kartą per metus peržiūri faktines ir prognozuotas tyrimo ir veiklos išlaidas. Taryba gali vienbalsiai patvirtinti įnašo toms kitoms bendroms metiniame išlaidų plane numatytoms išlaidoms, kurios nefinansuojamos iš jokio kito finansavimo šaltinio, dydžio pakeitimą (9 straipsnio 5 dalis).
      6)   Taryba gauna ir tvirtina metinį veiklos planą, kuriame nurodyti plataus užmojo SHARE moksliniai tikslai, skiriamas dėmesys kitai tyrimo bangai, pristatomas sertifikavimo procesas ir tyrimo vykdymo bei duomenų platinimo grafikas. Kas dvejus metus ji gauna Mokslinės stebėsenos valdybos ataskaitą.
      7)   Taryba kvalifikuota balsų dauguma (pritarus ne mažiau kaip dviem trečdaliams Susitariančiųjų Šalių) pagal 7 straipsnį išrenka koordinatorių, srities koordinatorius ir kitus valdybos narius, kuriuos pasiūlo mokslo įstaigos partnerės.
      8)   Valstybės, kurios įsipareigojo prisijungti prie SHARE-ERIC pasirašiusios susitarimo memorandumą dėl Europos sveikatos, senėjimo ir išėjimo į pensiją tyrimo parengimo (2009 m. liepos 15 d.), gali tapti balso teisės neturinčiomis Tarybos narėmis stebėtojų teisėmis, kol jos neprisijungė prie SHARE-ERIC pagal 16 straipsnį.
      7 straipsnis
      Valdyba
      1)   Valdybą sudaro ne daugiau kaip šeši nariai įskaitant:

                  a)

                  SHARE direktorių (toliau – koordinatorius);

                  b)

                  tris sričių koordinatorius, atstovaujančius tris SHARE mokslines sritis (ekonomika, sveikata ir socialiniai ir (arba) šeimos tinklai);

                  c)

                  prireikus, kitus mokslininkus, atstovaujančius reikšmingą mokslinę sritį ar svarbų SHARE veiklos centrą.

            2)   Valdybos nariais turi būti tarptautinio pripažinimo sulaukę mokslo darbuotojai, turintys mokslinių tyrimų senėjimo tema ir (arba) tyrimų valdymo patirties.
      3)   Valdyba Tarybai pateikia visus strateginių ir biudžeto sprendimų siūlymus. Ji atsakinga už visus finansinius ir valdymo procesus, kuriais užtikrinamas mokslininkų sąžiningumas, tarpvalstybinis palyginamumas ir bendras SHARE tyrimo projekto balansas. Visų pirma, ji atsakinga už SHARE-ERIC finansus ir rezultatus, taip pat už tai, kad būtų laikomasi Europoje taikomų teisinių reikalavimų dėl duomenų konfidencialumo ir saugos taisyklių.
      4)   Valdyba pateikia Tarybai metinę ataskaitą apie tyrimo pažangą, siūlo Tarybai metinį išlaidų ir veiklos planą ir rengia finansinę pažymą.
      5)   Valdybai vadovauja koordinatorius, kuris yra SHARE-ERIC teisinis atstovas. Koordinatorius atsakingas už tyrimo vykdymą ir už tai, kad visose dalyvaujančiose valstybėse būtų laikomasi tokių pačių aukštų metodikai taikomų standartų.
      6)   Srities koordinatoriai atsakingi už tyrimo kokybę moksliniu požiūriu savo atitinkamose mokslo srityse. Visų pirma, jie atsakingi už savo atitinkamos srities klausimyno parengimą ir už mokslo visuomenei pateikiamų duomenų teisingumą.
      7)   Valdyba kreipiasi konsultacijos į išorės ekspertus ir įsteigia mokslininkų valdybą, kurie konsultuoja visais moksliniais klausimais (toliau – Mokslinės stebėsenos valdyba). Ši Valdyba yra nepriklausoma nuo Organizacijos (2 priedas).
      8)   Valdybos ir mokslo įstaigų partnerių santykiai reglamentuojami konsorciumo susitarimu.
      8 straipsnis
      Apimtis
      1)   Organizacija veikia tyrimo vykdymo laikotarpį, kurį sudaro į tris etapus padalintos septynios tyrimo bangos:

                  a)

                  per I etapą Organizacija, remdamasi parengiamuoju etapu parengtu projektu, 2010 ir 2011 m. atlieka pradinę išsamią tyrimo bangą;

                  b)

                  per II etapą Organizacija 2012–2013, 2014–2015 ir 2016–2017 m. atlieka tris papildomas išsamias tyrimo bangas, atnaujina projektą, kad jis išliktų aktualus, ir išplatina duomenis;

                  c)

                  gavus teigiamą mokslinį įvertinimą, per III etapą Organizacija 2018–2019, 2020–2021 ir 2022–2023 m. atlieka dar tris išsamias tyrimo bangas, atnaujina projektą, kad jis išliktų aktualus, ir išplatina duomenis.

            9 straipsnis
      Įnašai
      1)   Susitariančiųjų Šalių įnašais dengiamos septynių tyrimo bangų vykdymo kiekvienoje valstybėje išlaidos ir koordinavimo bei bendros išlaidos, tokios kaip projekto atnaujinimo išlaidos, duomenų, susijusių su septyniomis duomenų rinkimo bangomis, platinimo išlaidos ir koordinatoriaus, sričių koordinatorių ir Mokslinės stebėsenos valdybos biudžetai.
      2)   Susitariančiųjų Šalių įnašais dengiamos keturių rūšių išlaidos: A) tyrimo išlaidos kiekvienoje valstybėje; B) veiklos išlaidos, patirtos vykdant tyrimą kiekvienoje valstybėje; C) koordinavimo išlaidos; ir D) kitos bendros išlaidos, jei jos nefinansuojamos iš kitų finansavimo šaltinių. Lentelė su preliminariais I etapo išlaidų skaičiavimais pridedama kaip 3 priedas.
      3)   Kiekviena Susitariančioji Šalis tiesiogiai arba per mokslo įstaigas partneres, už kurias ji yra atsakinga, skiria SHARE-ERIC lėšų padengti savo valstybės patirtas tyrimo išlaidas (3 priede pateiktų preliminarių skaičiavimų A stulpelis).
      4)   Kiekviena Susitariančioji Šalis mokslo įstaigai partnerei, už kurią ji yra atsakinga, skiria lėšų padengti savo valstybės patirtas veiklos išlaidas (3 priede pateiktų preliminarių skaičiavimų B stulpelis).
      5)   Vokietijos Federacinė Respublika padengia tyrimo koordinavimo išlaidas (3 priede pateiktų preliminarių skaičiavimų C stulpelis).
      6)   Kiekviena Susitariančioji Šalis skiria įnašą SHARE-ERIC daliai kitų bendrų išlaidų, kurios nefinansuojamos iš jokio kito (finansavimo) šaltinio, padengti. Kiekvienos Susitariančiosios Šalies įnašo dalis yra proporcinga naujausioms Eurostato pateiktoms bendrosioms nacionalinėms pajamoms, tenkančioms vienam gyventojui, su sąlyga, kad nė vienos Susitariančiosios Šalies dalis nebus 0,5 karto mažesnė ir 1,5 karto didesnė už vidutinę dalį. Kitų bendrų išlaidų sudėtis išsamiai pateikta metiniame išlaidų plane (3 priede pateiktų preliminarių skaičiavimų D stulpelis).
      7)   SHARE-ERIC arba mokslo įstaigos partnerės kaip konsorciumas gali atsiliepti į Europos Komisijos, JAV nacionalinio senėjimo instituto ir kitų viršvalstybinių ir nacionalinių finansavimo organizacijų, teikiančių lėšas visam projektui, kvietimus teikti paraiškas. Šiomis lėšomis taip pat galima padengti dalį ar visą bendrų išlaidų, nurodytų 3 priedo D stulpelyje, sumą
      10 straipsnis
      Atsakomybė ir draudimas
      1)   Narių finansinė atsakomybė už ERIC skolas neviršija jų atitinkamo SHARE-ERIC skirto įnašo, dėl kurio susitarta metiniuose išlaidų planuose.
      2)   SHARE-ERIC imasi reikiamų priemonių, kad apsidraustų nuo rizikos, susijusios su tyrimo kūrimu ir vykdymu.
      11 straipsnis
      Intelektinė nuosavybė
      1)   Šiuose įstatuose terminas intelektinė nuosavybė suprantamas pagal 1967 m. liepos 14 d. pasirašytos Konvencijos dėl pasaulinės intelektinės nuosavybės organizacijos įsteigimo 2 straipsnį.
      2)   SHARE-ERIC yra tyrimo ir visų intelektinės nuosavybės teisių, atsiradusių vykdant šį tyrimą, savininkas.
      3)   Intelektinės nuosavybės klausimais Susitariančiųjų Šalių santykiai reglamentuojami Susitariančiųjų Šalių nacionaline teise.
      12 straipsnis
      SHARE duomenų platinimas ir naudojimas
      1)   Išvalius duomenis, įrašius praleistas reikšmes ir juos dokumentavus, SHARE-ERIC nedelsiant išplatina surinktus duomenis mokslo bendruomenei.
      2)   Visa mokslo bendruomenė SHARE duomenimis gali naudotis nemokamai. Valdyba, atsižvelgusi į Mokslinės stebėsenos valdybos patarimus, įsteigia Naudotojų tarybą, atstovaujančią naudotojų mokslo bendruomenei.
      3)   SHARE duomenys renkami ir saugojami vadovaujantis duomenų privatumą reglamentuojančiais Europos ir nacionalinės teisės aktais. Naudotojai, kuriems netaikomi ES teisės aktai, SHARE duomenimis naudotis gali tik pasirašę duomenų konfidencialumo deklaraciją, parengtą pagal Europos Komisijos nustatytą formą (OL L 6, 2002 1 10, p. 52).
      13 straipsnis
      Viešieji pirkimai ir atleidimas nuo mokesčių
      1)   SHARE-ERIC visus viešųjų pirkimų kandidatus ir dalyvius vertina vienodai ir nediskriminuodamas, nepriklausomai nuo to, ar jie įsikūrę Europos Sąjungoje, ar už jos ribų. Visi viešieji pirkimai vykdomi vadovaujantis skaidrumo, nediskriminavimo ir konkurencijos principais.
      2)   Apskritai, SHARE-ERIC vykdomiems vešiesiems pirkimams taikoma 2004 m. kovo 31 d. Europos Parlamento ir Tarybos direktyva 2004/18/EB dėl viešojo darbų, prekių ir paslaugų pirkimo sutarčių sudarymo tvarkos derinimo (1), taikant ribines vertes, pakeistas Tarybos reglamentu (EB) Nr. 1422/2007 (2) ar kitais naujesniais pakeitimais, ir galiojančiomis nacionalinėmis viešųjų pirkimų taisyklėmis.
      3)   Per ribotą viešųjų pirkimų konkursą perkant tyrimo nagrinėjimo ir tyrimo tobulinimo paslaugas, kurių naudą gauna visa mokslo bendruomenė ir kurių visas išlaidas kompensuoja SHARE-ERIC, taikoma Direktyvos 2004/18/EB 16 straipsnio f dalis (4 priedas). Perkančiosios organizacijos tokių ribotų derybų, skelbiant pranešimą apie pirkimą, ir konkurencinio dialogo procedūrų atveju gali apriboti tinkamų kandidatų, kuriuos jos pakvies teikti pasiūlymus, derėtis arba dalyvauti dialoge, skaičių, jei yra pakankamas tinkamų kandidatų skaičius.
      4)   Su Direktyva 2006/112/EB susijęs atleidimas nuo mokesčių taikomas tik pridėtinės vertės mokesčiams už tyrimo nagrinėjimo ir tyrimo tobulinimo prekes ir paslaugas, kurios naudojamos oficialiai, kurių vertė didesnė už 250 EUR, kurios naudingos visai mokslo bendruomenei ir kurių visą sumą kompensuoja SHARE-ERIC. Daugiau netaikomi jokie apribojimai.
      14 straipsnis
      Įdarbinimas
      1)   SHARE-ERIC yra darbdavys, kuris laikosi lygių galimybių principo. Darbo sutartys sudaromos pagal valstybės, kurioje įdarbinami darbuotojai, įstatymus.
      2)   Pagal nacionalinės teisės aktų reikalavimus kiekviena Susitariančioji Šalis palengvina, kiek tai leidžia jos jurisdikcija, Susitariančiosios Šalies valstybės piliečių, vykdančių SHARE-ERIC užduotis, ir jų šeimos narių laisvą judėjimą ir įsikūrimą.
      15 straipsnis
      Pakeitimai
      1)   Taryba turi įgaliojimus kvalifikuota balsų dauguma keisti šiuos įstatus ir jų priedus. Norint pakeisti kurį nors iš šių straipsnių ir priedų reikalinga dviejų trečdalių balsų dauguma. Bet kokių pakeitimų data nurodoma šiuose įstatuose.
      2)   SHARE-ERIC įstatai visada atitinka Reglamentą (EB) Nr. 723/2009 dėl Europos mokslinių tyrimų infrastruktūros konsorciumo (ERIC) Bendrijos teisinio pagrindo ir visus kitus galiojančius Europos teisės aktus.
      16 straipsnis
      Prisijungimas
      1)   Įsigaliojus šiems įstatams, bet kurios valstybės Vyriausybė gali suderintomis sąlygomis prie jų prisijungti, gavusi dviejų trečdalių Tarybą sudarančių Susitariančiųjų Šalių pritarimą. Dėl prisijungimo sąlygų susitaria Susitariančiosios Šalys ir prisijungiančios valstybės Vyriausybė arba prisijungiančių valstybių Vyriausybių grupė.
      2)   Valdybos siūlymu ir atsižvelgiant į 4 straipsnyje nustatytus principus, prisijungianti Susitariančioji Šalis išrenka mokslinių tyrimų įstaigą, atsakingą už SHARE-ERIC mokslinių užduočių vykdymą toje valstybėje.
      3)   Siūlydama mokslo įstaigą partnerę, Valdyba kreipiasi patarimo į Mokslinės stebėsenos valdybą.
      17 straipsnis
      Organizacijos veiklos trukmė
      1)   Organizacija steigiama laikotarpiui iki 2024 m. gruodžio 31 d. Šis laikotarpis apima I, II ir III etapus, kaip apibrėžta 8 straipsnyje.
      2)   Susitariančioji Šalis gali pasitraukti iš Organizacijos po I arba II etapo.
      3)   Tarybai dviejų trečdalių jos narių balsų dauguma patvirtinus pasiūlymą, kuriame nurodyta procedūra ir trukmė, Organizacija gali būti likviduota, visų pirma tuo atveju, jeigu Organizacija priima sprendimą nevykdyti III etapo.
      4)   Europos Komisijai pranešama apie tokį sprendimą per dešimt dienų nuo sprendimo priėmimo dienos pagal Reglamento (EB) Nr. 723/2009 16 straipsnį.
      18 straipsnis
      Galimybė susipažinti su šiais įstatais
      Šie įstatai viešai skelbiami SHARE-ERIC interneto svetainėje pagal Reglamento (EB) Nr. 723/2009 10 straipsnį.

         (1)  OL L 134, 2004 4 30, p. 114.

         (2)  OL L 317, 2007 12 5, p. 34.

         1 PRIEDAS

            MOKSLO ĮSTAIGOS PARTNERĖS IR NACIONALINIŲ GRUPIŲ VADOVAI

                     Valstybė

                     Dalyvaujančios organizacijos

                     Trumpas aprašymas

                     Austrija

                     Linco universitetas, Ekonomikos fakultetas

                     Linco universiteto Ekonomikos fakultetas vadovauja Austrijos dalyvavimui SHARE projekte. Dažniausiai mokslinius tyrimus vykdo darbo ekonomikos, viešosios ekonomikos, pensijų reformų problemų ir aplinkos ekonomikos srityse. Atstovas – ekonomikos profesorius ir empirinės darbo ekonomikos specialistas Rudolfas Winter-Ebmeris.

                     Belgija

                     Antverpeno universitetas, CSP

                     CSP pagrindinis tikslas – tirti socialinės politikos tinkamumą. Jo moksliniai tyrimai daugiausia grindžiami plataus masto socialiniais ir ekonominiais namų ūkių tyrimais. Belgijos grupei vadovaus vyresnysis mokslo darbuotojas Karelas van den Boschas.

                     Belgija

                     Lježo universitetas, CREPP

                     CREPP pagrindinės specializacijos sritys yra socialinė apsauga, ėjimo į pensiją praktika, pagyvenusių žmonių gerovė ir perėjimas iš vienos kartos į kitą. Sergio Perelmanas atsakingas už SHARE projekto koordinavimą Belgijos prancūzakalbėje bendruomenėje.

                     Čekija

                     CERGE-EI, Praha

                     CERGE-EI yra pripažinta Jungtinėse Amerikos Valstijose ir Čekijos Respublikoje. Pagrindinė specializacija – Vidurio ir Rytų Europos valstybių ir buvusios Sovietų Sąjungos regiono pereinamojo laikotarpio socialiniai, ekonomikos ir politiniai aspektai. Čekijos grupei vadovaus Radimas Bohacekas.

                     Vokietija

                     Manheimo universitetas, Mannheim Research Institute for the Economics of Aging (MEA)

                     MEA – visame pasaulyje žinomas senėjimo ekonomikos kompetencijos centras. Mokslinių tyrimų sritys yra taupymas, socialinis draudimas ir viešoji politika, gyventojų senėjimo poveikis makroekonomikai ir visuomenės sveikata. MEA atstovauja jos direktorius Axelis Börsch-Supanas, kuris yra koordinavęs su SHARE susijusius projektus.

                     Nyderlandai

                     Tilburgo universitetas,
                     Netspar

                     Netspar tai mokslinis tyrimų apie pensijas, senėjimą ir išėjimą į pensiją tinklas, susijęs su Tilburgo universiteto Ekonomikos ir verslo administravimo fakultetu. Nyderlandų grupei vadovaus tinklo generalinis direktorius Frankas van der Duyn Schoutenas.

         2 PRIEDAS

            MOKSLINĖS STEBĖSENOS VALDYBA

         1 straipsnis
         Įsteigimas
         Valdyba yra patariamasis organas, kurį sudaro ne mažiau kaip šeši žinomi, nepriklausomi ir patyrę mokslininkai (toliau – Mokslinės stebėsenos valdyba), atliekantis išorės patarėjų vaidmenį tyrimo labui. Jie tikrina mokslinių tyrimų konsorciumo darbo kokybę ir reguliariai konsultuoja Tarybą bei mokslinių tyrimų konsorciumą.
         2 straipsnis
         Nepriklausomumas
         Mokslinės stebėsenos valdyba yra nepriklausoma nuo SHARE-ERIC.
         3 straipsnis
         Užduotys
         1)   Pagrindinė Mokslinės stebėsenos valdybos užduotis yra stebėti SHARE kokybę moksliniu požiūriu. Ji turėtų pateikti pastabas Valdybai ir mokslinių tyrimų konsorciumui ne rečiau kaip kartą per metus.
         2)   Kas dvejus metus Mokslinės stebėsenos valdyba SHARE-ERIC Tarybai pateikia ataskaitą raštu. Ataskaitoje vertinamos ir SHARE duomenų naudotojams siūlomos paslaugos.
         3)   Iš pradžių ir praėjus maždaug trejiems metams, Mokslinės stebėsenos valdyba nuodugniai peržiūri SHARE mokslinę strategiją ir taip ištiria inovacijų sritis ir duomenų rinkimo būdus.
         4 straipsnis
         Nariai
         1)   Mokslinės stebėsenos valdybos nariai naujus narius renka tuomet, kai tai jiems atrodo tinkama norint sėkmingai atstovautis visas mokslines sritis, kuriose vykdomas SHARE.
         2)   Bent vienas narys yra Anglijos atliekamo tęstinio tyrimo senėjimo tema tyrėjas, kad būtų užtikrintas glaudus bendradarbiavimas su šio tyrimo vykdytojais ir kad remiantis jų patirtimi būtų galima gauti papildomų patarimų ir rekomendacijų.
         3)   Bent vienas narys yra JAV atliekamo Sveikatos ir išėjimo į pensiją tyrimo tyrėjas, kad būtų užtikrintas glaudus bendradarbiavimas su šio tyrimo vykdytojais ir kad remiantis jų patirtimi būtų galima gauti papildomų patarimų ir rekomendacijų.
         4)   Šiuo metu Mokslinės stebėsenos valdybai pirmininkauja Arie Kapteynas.
         5)   Kiti esami nariai ir jų atstovaujamos sritys:

                     Orazio Attanasio (pajamos, vartojimas ir santaupos)

                     Lisa Berkman (socialinė epidemiologija ir biologiniai žymenys)

                     Nicholas Christakis (medicinos sociologija ir administraciniai duomenys)

                     Mickas Couperis (tyrimų metodai, duomenų platinimo metodai ir naujos technologijos)

                     Michaelis Hurdas (santaupos ir sveikata, prieiga prie duomenų ir jų kokybė, suderinimas su HRS)

                     Danielis McFaddenas (tyrimų metodika)

                     Norbertas Schwarzas (tyrimų psichologija ir prieigos prie duomenų metodika)

                     Andrew Steptoe (biologiniai žymenys, suderinimas su ELSA)

               5 straipsnis
         Biudžetas
         1)   Mokslinės stebėsenos valdybos pirmininkas pagal įstatų 9 straipsnio 1 dalį gauna biudžetą, skirtą kelionės išlaidoms ir Valdybos narių honorarams. Mokslinės stebėsenos valdybos pirmininkas biudžeto lėšas gali leisti savo nuožiūra.
         2)   Dabartinis metinis biudžetas yra 30 000 EUR. Valdybos darbuotojai atsakingi už techninį biudžeto administravimą.

         3 PRIEDAS

            PRELIMINARŪS I ETAPO IŠLAIDŲ SKAIČIAVIMAI (4 BANGA)

         Šiame priede pateikiami preliminarūs 4 tyrimo bangos vykdymo 2010 ir 2011 m., t. y. per I etapą pagal 8 straipsnio 1 dalį, išlaidų skaičiavimai. Išlaidų kategorijos atitinka nurodytas 9 straipsnyje (Įnašai). Šis priedas tai ne 6 straipsnio 5 dalyje reikalaujamas metinis išlaidų planas, tačiau juo bus galima remtis rengiant tą planą, kurį Valdyba turi pateikti įsteigus SHARE-ERIC.
         A): Preliminarius tyrimo išlaidų skaičiavimus pateikė SHARE valdymo grupė remdamasi 2006 ir 2008 m. tyrimo išlaidomis. Naujų valstybių atveju preliminarūs skaičiavimai pagrįsti panašių valstybių patirtomis išlaidomis.
         B): Preliminarūs veiklos išlaidų skaičiavimai grindžiami išlaidomis, kurios būtų patiriamos kiekvienoje valstybėje turint po 2 etatinius darbuotojus, kurių atlyginimai būtų apskaičiuoti pagal ES Marie Curie programą, o kelionės, pragyvenimo ir pridėtinės išlaidos kiekvienoje valstybėje paremtos per 2006 ir 2008 tyrimo bangas patirtomis išlaidomis.
         Austrija, Čekija, Prancūzija, Vokietija ir Lenkija pačios pateikė preliminarius savo veiklos išlaidų skaičiavimus. Jų veiklos išlaidų skaičiavimai gali būti pagrįsti didesniu ar mažesniu darbuotojų skaičiumi negu SHARE valdymo grupės pateikti skaičiavimai.
         C): Koordinavimo išlaidos, kurias padengs Vokietija, apskaičiuotos remiantis 2006 ir 2008 m. bangomis.
         D): Valstybių įnašas visoms kitoms bendroms išlaidoms padengti apskaičiuotas remiantis 2006 ir 2008 m. tyrimo bangomis ir paskirtas kiekvienai valstybei pagal 9 straipsnio 5 dalį. Tačiau šios išlaidos gali būti gerokai mažesnės ar netgi lygios nuliui, jei kitos finansavimo organizacijos, kaip antai Europos Komisija ar JAV Nacionalinis senėjimo tyrimų institutas, prisidėtų prie šių išlaidų finansavimo skirdamos subsidijas ar sudarydamos atskiras sutartis.

            Preliminarios išlaidos per 4 tyrimo bangą (2010-11 m.) pagal valstybę ir šaltinį

                     (tūkstančiais eurų)

                     (Α)
                     Tyrimo išlaidos 6 000 asmenų imties atveju

                     (B)
                     Veiklos išlaidos (darbuotojų, ir pridėtinės)

                     (C)
                     Koordinavimo išlaidos Vokietijoje

                     (D)
                     Didžiausia kitų bendrų išlaidų dalis

                     Iš viso

                        Austrija

                     1 006

                     322

                     109

                        1 438

                        Belgija

                     778

                     318

                     99

                        1 194

                        Čekija

                     338

                     167

                     71

                        576

                        Danija

                     892

                     409

                     105

                        1 406

                        Estija

                     460

                     243

                     59

                        761

                        Prancūzija

                     1 024

                     327

                     97

                        1 448

                        Vokietija

                     784

                     314

                     1 887

                     102

                        3 087

                        Graikija

                     602

                     285

                     84

                        971

                        Vengrija

                     460

                     243

                     55

                        758

                        Airija

                     1 024

                     339

                     126

                        1 490

                        Izraelis

                     602

                     285

                     79

                        966

                        Italija

                     782

                     322

                     88

                        1 191

                        Liuksemburgas

                     1 556

                     358

                     145

                        2 059

                        Nyderlandai

                     794

                     314

                     117

                        1 224

                        Lenkija

                     453

                     226

                     50

                        730

                        Portugalija

                     602

                     285

                     66

                        953

                        Slovėnija

                     460

                     243

                     79

                        781

                        Ispanija

                     786

                     300

                     91

                        1 177

                        Švedija

                     1 024

                     339

                     107

                        1 471

                        Šveicarija

                     1 556

                     358

                     122

                        2 036

                        IŠ VISO

                        15 983

                        5 997

                        1 887

                        1 851

                        25 719

         4 PRIEDAS

            RIBOTAS VIEŠŲJŲ PIRKIMŲ KONKURSAS

         Perkant visas tyrimo nagrinėjimo ir tyrimo tobulinimo paslaugas, kurios naudingos visai mokslo bendruomenei ir kurių visas išlaidas kompensuoja SHARE-ERIC, taikomas toliau pristatomas ribotas viešųjų pirkimų konkursas.
         Tyrimo nagrinėjimo ir tyrimo tobulinimo paslaugos apima tas nagrinėjimo ir tobulinimo paslaugas, kurios reikalingos norint užtikrinti tyrimo metodikos priežiūrą ir aktualumą. Paslaugos apima tyrimo programinės įrangos sukūrimą, tyrimo nagrinėjimo metodiką, naujoviškų apklausos metodų kūrimą bei jų taikymą šiose srityje, tačiau jomis neapsiriboja.
         Paslaugų, kurias norima įsigyti, aprašymas viešai paskelbiamas pranešime apie pirkimą prieš pradedant viešųjų pirkimų procedūrą. Susitariančiosios Šalys tokiame pranešime nurodo objektyvius ir nediskriminacinius jos ketinamus taikyti kriterijus arba taisykles, mažiausią ketinamų kviesti kandidatų skaičių ir, jei reikia, didžiausią jų skaičių.
         Konkurencija gali būti užtikrinama dalyvaujant trims galimiems teikėjams. Jeigu rinkoje yra trys ar mažiau teikėjų, siūlančių paslaugas, dėl kurių bus sudaroma sutartis, į konkursą turi būti įtraukti visi rinkoje esantys teikėjai.
         Pasiūlymas pasirenkamas atsižvelgiant į mažiausią pasiūlytą kainą ir aukščiausią paslaugų kokybę. Paslaugos kokybė apibrėžta pagal pirmiau nurodytą aprašymą.


title: 2015 m. rugpjūčio 13 d. Komisijos sprendimas (ES) 2015/1603 dėl priemonės, kurios ėmėsi Ispanija vadovaudamasi Tarybos direktyvos 89/686/EEB 7 straipsniu, iš rinkos pašalindama mokomąsias plūdriąsias plaukimo priemones

text:
24.9.2015

               LT

               Europos Sąjungos oficialusis leidinys

               L 248/99

         KOMISIJOS SPRENDIMAS (ES) 2015/1603
   2015 m. rugpjūčio 13 d.
   dėl priemonės, kurios ėmėsi Ispanija vadovaudamasi Tarybos direktyvos 89/686/EEB 7 straipsniu, iš rinkos pašalindama mokomąsias plūdriąsias plaukimo priemones
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1989 m. gruodžio 21 d. Tarybos direktyvą 89/686/EEB dėl valstybių narių įstatymų, susijusių su asmeninėmis apsaugos priemonėmis, suderinimo (1), visų pirma į jos 7 straipsnį,
   kadangi:

               (1)

               Ispanijos valdžios institucijos informavo Komisiją ir kitas valstybes nares apie priemonę, kuria iš rinkos pašalinamos „Delphin Vertriebs- und Service GmbH“ (D-61192 Niddatal, Vokietija) gaminamos mokomosios plūdriosios plaukimo priemonės, kurių tipas yra „Delphin Schwimmscheiben-Typ Super“. Remiantis Direktyva 89/686/EEB gaminys buvo paženklintas CE ženklu ir išbandytas, o Vokietijos paskelbtoji įstaiga „TÜV Rheinland LGA Products GmbH“ (NB 0197) atliko jo tipo tyrimą pagal darniojo standarto EN 13138-1:2008 „Mokomosios plūdriosios plaukimo priemonės. 1 dalis. Prie kūno tvirtinamų plūdriųjų priemonių saugos reikalavimai ir bandymo metodai“ nuostatas. Gaminys priskiriamas prie II kategorijos asmeninių apsaugos priemonių;

               (2)

               pranešimas atsiųstas pranešus apie nelaimingą atsitikimą: po plaukimo, kai tėvai, ruošdamiesi namo, ėmė krautis asmeninius daiktus, vienas vaikų atsikando ir prarijo mažą disko dalį, todėl jam prireikė medicinos pagalbos ir hospitalizavimo;

               (3)

               Ispanijos valdžios institucijos nurodė gaminį pašalinti iš rinkos. Priemonės buvo imtasi dėl priežasčių, susijusių su Direktyvos 89/686/EEB II priedo 1.2.1 punkte (Kai nėra rizikos ir kitų būdingų trukdymo veiksnių) nustatytais pagrindiniais sveikatos ir saugos reikalavimais, motyvuojant tuo, kad Direktyvos 89/686/EEB 5 straipsnyje nurodyti standartai, visų pirma darnusis standartas EN 13138-1:2008 „Mokomosios plūdriosios plaukimo priemonės. 1 dalis. Prie kūno tvirtinamų plūdriųjų priemonių saugos reikalavimai ir bandymo metodai“, yra taikomi netinkamai. Standarto EN 13138-1 5.4.2 punkte nustatyta, kad pritvirtintos mažos dalys, traukiamos ta kryptimi, kuria jos greičiausiai atsiskirtų, turi atlaikyti 90 ± 2 N traukos jėgą ir neatitrūkti nuo gaminio. Galinčios atsiskirti dalys turėtų netilpti į mažų dalių cilindrą, kuris bandymui naudojamas pagal standartą EN 71-1;

               (4)

               Ispanijos valdžios institucijos nurodė, kad, atlikus tempimo bandymus pagal darnųjį standartą EN 13138-1:2008, nustatyta, kad mažos dalys gali atsiskirti nuo gaminio ir gali būti prarytos vaikų, kuriems jis yra skirtas. Kai minėtos mažos dalys atsiskirdavo, traukimo jėga būdavo mažesnė nei 90 N, o dalys visiškai tilpdavo į mažų dalių cilindrą. Ispanijos valdžios institucijų nuomone, minėto standarto 5.4.2 punktas taikomas ne tik atliekant bandymą su pritvirtintomis mažomis dalimis, bet apskritai su visomis mažomis dalimis. Jos naudojo sąkandžio bandymo įrangą, atsižvelgdamos į bandymus, nurodytus standartuose EN 12227:2010 „Buitiniai vaiko aptvarėliai. Saugos reikalavimai ir bandymo metodai“ ir EN 716-2:2008 „Baldai. Buitinės vaikiškos ir sulankstomosios vaikiškos lovelės. 2 dalis. Bandymo metodai“;

               (5)

               Vokietijos valdžios institucijos nesutiko su Ispanijos valdžios institucijų atliktu rizikos vertinimu, tvirtindamos, kad naudotas bandymo metodas neatitiko įrangos praktinės paskirties. Jų nuomone, standarto EN 13138-1 5.4.2 punktas taikomas tik pritvirtintoms mažoms dalims. Vokietijos valdžios institucijos teigė, kad gaminys nekelia jokios didelės rizikos, nes tai nėra žaislas, tad Ispanijos valdžios institucijų aprašyta rizika realiomis sąlygomis neatsirastų;

               (6)

               Ispanijos valdžios institucijų taikytu bandymo metodu abejojo ir gamintojas. Atliekant gaminio EB tipo tyrimą, paskelbtoji įstaiga pareiškė, kad gaminys yra be pritvirtintų mažų dalių, ir neatliko bandymo pagal standarto EN 13138-1 5.4.2 punktą;

               (7)

               po pranešimo gamintojas paprašė paskelbtosios įstaigos atlikti papildomą tempimo bandymą pagal standarto EN 1888:2012 „Vaiko priežiūros gaminiai. Vaikų vežimėliai. Saugos reikalavimai ir bandymo metodai“ 8.5.2.2 punktą, naudojant minėto standarto 5.7 punkte aprašytą sąkandžio bandymo įrangą, identišką aprašytajai standartuose EN 716-2 ir EN 12227. Iš gaminio nebuvo galima atskirti jokių mažų dalių. Be to, paskelbtoji įstaiga atliko tolesnį tyrimą, po kurio patvirtinta, kad taikant 90 N tempimo jėgą nuo gaminio dalys neatsiskyrė, o šis bandymas panašėjo į mažoms dalims taikomą bandymą, kurio metodas nustatytas standarte EN 71-1 „Žaislų sauga. 1 dalis. Mechaninės ir fizikinės savybės“;

               (8)

               Komisija kreipėsi į ekspertus techninės pagalbos, kad būtų galima įvertinti pagrindinius klausimus, susijusius su šiuo atveju. Techninės srities ekspertai atliko išorės tyrimą ir padarė išvadą, kad siekiant įrodyti atitiktį pagrindiniams sveikatos ir saugos reikalavimams, nustatytiems Direktyvos 89/686/EEB II priedo 1.2.1 punkte, užtenka atlikti bandymą tik su pritvirtintomis mažomis dalimis;

               (9)

               standarte EN 13138-1 nenustatytas aiškus bandymo metodas, taikomas pritvirtintoms mažoms dalims. Dėl šios dviprasmiškos situacijos teko rinktis iš esamų atitinkamų bandymo metodų, atsižvelgiant į gaminio pobūdį. Ispanijos valdžios institucijos taikė bandymo metodą, kuris, jų nuomone, geriausiai tiko gaminio keliamai rizikai įvertinti. Nepaisant to, techninės srities ekspertai padarė išvadą, kad Ispanijos valdžios institucijos taikė netinkamą bandymo metodą;

               (10)

               Vokietijos paskelbtosios įstaigos atliktas tempimo bandymas šiuo atveju laikytinas vieninteliu tinkamu bandymo metodu. Todėl atliekant EB tipo tyrimą buvo taikomas galiojantis bandymo metodas ir paskelbtoji įstaiga EB tipo tyrimo vertinimą atliko tinkamai;

               (11)

               remiantis turimais statistiniais duomenimis apie rinkoje siūlomas būdingas plaukimo priemones ir nelaimingus atsitikimus, galima daryti išvadą, kad iš būdingų medžiagų pagamintos ir pagal numatytą paskirtį bei naudojimo sąlygas naudojamos plaukimo priemonės ypatingo pavojaus užspringti nekelia. Šie gaminiai yra skirti naudoti tik vandenyje,

         PRIĖMĖ ŠĮ SPRENDIMĄ:
   1 straipsnis
   Priemonė, kurios ėmėsi Ispanija, iš rinkos pašalindama „Delphin Vertriebs- und Service GmbH“ (D-61192 Niddatal, Vokietija) gaminamas mokomąsias plūdriąsias plaukimo priemones, kurių tipas yra „Delphin Schwimmscheiben- Typ Super“, nėra pagrįsta.
   2 straipsnis
   Šis sprendimas skirtas valstybėms narėms.

      Priimta Briuselyje 2015 m. rugpjūčio 13 d.

            Komisijos vardu

         Elżbieta BIEŃKOWSKA

            Komisijos narė

      (1)  OL L 399, 1989 12 30, p. 18.


title: 2004 m. liepos 5 d. Tarybos sprendimas 2004/811/BUSP, dėl Europos Sąjungos ir Norvegijos Karalystės susitarimo dėl Norvegijos Karalystės dalyvavimo Europos Sąjungos policijos misijoje (EUPOL „Proxima“) Buvusioje Jugoslavijos Respublikoje Makedonijoje sudarymo

text:
30.11.2004

               LT

               Europos Sąjungos oficialusis leidinys

               L 354/85

         TARYBOS SPRENDIMAS 2004/811/BUSP
   2004 m. liepos 5 d.
   dėl Europos Sąjungos ir Norvegijos Karalystės susitarimo dėl Norvegijos Karalystės dalyvavimo Europos Sąjungos policijos misijoje (EUPOL „Proxima“) Buvusioje Jugoslavijos Respublikoje Makedonijoje sudarymo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 24 straipsnį,
   atsižvelgdama į pirmininkaujančios valstybės narės rekomendaciją,
   kadangi:

               (1)

               2003 m. rugsėjo 29 d. Taryba priėmė Bendruosius veiksmus 2003/681/BUSP dėl Europos Sąjungos policijos misijos Buvusioje Jugoslavijos Respublikoje Makedonijoje (EUPOL „Proxima“) (1).

               (2)

               Bendrųjų veiksmų 9 straipsnio 6 dalyje numatoma, kad išsamūs susitarimai dėl trečiųjų valstybių dalyvavimo įforminami sutartimi pagal Europos Sąjungos sutarties 24 straipsnį.

               (3)

               Pagal 2004 m. kovo 2 d. Tarybos sprendimą, įgaliojantį pirmininkaujančią valstybę narę, kuriai prireikus padeda generalinis sekretorius – vyriausiasis įgaliotinis, pradėti derybas, pirmininkaujanti valstybė narė susitarė su Norvegijos Karalyste dėl Norvegijos Karalystės dalyvavimo Europos policijos misijoje (EUPOL „Proxima“) Buvusioje Jugoslavijos Respublikoje Makedonijoje.

               (4)

               Susitarimas turėtų būti patvirtintas,

         NUSPRENDĖ:
   1 straipsnis
   Europos Sąjungos vardu patvirtinamas Europos Sąjungos ir Norvegijos Karalystės susitarimas dėl Norvegijos Karalystės dalyvavimo Europos Sąjungos policijos misijoje (EUPOL „Proxima“) Buvusioje Jugoslavijos Respublikoje Makedonijoje.
   Susitarimo tekstas pridedamas prie šio sprendimo.
   2 straipsnis
   Tarybos pirmininkui leidžiama paskirti asmenį, turintį įgaliojimus pasirašyti Europos Sąjungą įpareigojantį susitarimą.
   3 straipsnis
   Šis sprendimas įsigalioja jo priėmimo dieną.
   4 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2004 m. liepos 5 d.

            Tarybos vardu

            Pirmininkas

         G. ZALM

      (1)  OL L 249, 2003 10 1, p. 66.
   VERTIMAS
   Europos Sąjungos ir Norvegijos Karalystės
   SUSITARIMAS
   dėl Norvegijos Karalystės dalyvavimo Europos Sąjungos policijos misijoje Buvusioje Jugoslavijos Respublikoje Makedonijoje (EUPOL „Proxima“)
   EUROPOS SĄJUNGA
   ir
   NORVEGIJOS KARALYSTĖ,
   toliau kartu vadinamos „dalyvaujančiomis Šalimis“,
   ATSIŽVELGDAMOS Į

               —

               tai, kad Europos Sąjungos Taryba 2003 m. rugsėjo 29 d. priėmė Bendruosius veiksmus 2003/681/BUSP dėl Europos Sąjungos policijos misijos Buvusioje Jugoslavijos Respublikoje Makedonijoje (EUPOL „Proxima“) (1), kuriuose nustatoma, kad stojančiosios valstybės yra kviečiamos, o kitos trečiosios valstybės gali būti kviečiamos prisidėti prie EUPOL „Proxima“,

               —

               Norvegijos Karalystei skirtą pakvietimą dalyvauti EUPOL „Proxima“,

               —

               sėkmingą Pajėgų kūrimo proceso užbaigimą ir Policijos misijos vadovo bei Komiteto krizių valdymo civilinių aspektų klausimais rekomendaciją pritarti Norvegijos Karalystės dalyvavimui EUPOL „Proxima“,

               —

               2004 m. vasario 10 d. priimtą Politinio ir saugumo komiteto sprendimą priimti Norvegijos Karalystės įnašą į EUPOL „Proxima“,

               —

               2003 m. gruodžio 11 d. sudarytą ES ir Buvusiosios Jugoslavijos Respublikos Makedonijos susitarimą dėl EUPOL „Proxima“ statuso ir veiklos Buvusioje Jugoslavijos Respublikoje Makedonijoje (2), įskaitant nuostatas dėl EUPOL „Proxima“ personalo statuso,

         SUSITARĖ:
   1 Straipsnis
   Bendrosios nuostatos
   1.   Norvegijos Karalystė prisijungia prie 2003 m. rugsėjo 29 d. Europos Sąjungos Tarybos priimtų Bendrųjų veiksmų 2003/681/BUSP dėl EUPOL „Proxima“ nuostatų ir prie bet kurių bendrųjų veiksmų ar sprendimo, kuriais Europos Sąjungos Taryba gali priimti sprendimą išplėsti EUPOL „Proxima“.
   2.   Norvegijos Karalystės dalyvavimas EUPOL „Proxima“ nepažeidžia Europos Sąjungos sprendimų priėmimo autonomiškumo.
   2 Straipsnis
   Personalo statusas
   1.   Norvegijos Karalystės į EUPOL „Proxima“ komandiruoto personalo statusą reguliuoja 2003 m. gruodžio 11 d. sudarytas ES ir Buvusios Jugoslavijos Respublikos Makedonijos susitarimas dėl EUPOL „Proxima“ statuso ir veiklos Buvusioje Jugoslavijos Respublikoje Makedonijoje.
   2.   Nepažeidžiant ES ir Buvusios Jugoslavijos Respublikos Makedonijos susitarimo dėl EUPOL „Proxima“ statuso ir veiklos Buvusioje Jugoslavijos Respublikoje Makedonijoje, Norvegijos Karalystė turi jurisdikciją savo personalo, dalyvaujančio EUPOL „Proxima“, atžvilgiu.
   3.   Norvegijos Karalystė yra atsakinga už bet kokias su dalyvavimu EUPOL „Proxima“ susijusias pretenzijas, pateikiamas jos personalo ar susijusias su juo. Norvegijos Karalystė yra atsakinga už bet kokios bylos, ypač teisinės ar drausminės, iškėlimą bet kuriam savo personalo nariui.
   4.   Norvegijos Karalystė atsisako visų pretenzijų bet kuriai EUPOL „Proxima“ dalyvaujančiai valstybei dėl Norvegijos Karalystės personalo sužalojimo ar mirties arba jai priklausančio ir EUPOL „Proxima“ naudojamam turtui padarytą žalą ar nuostolius, jei toks sužalojimas, mirtis, žala ar nuostoliai:

               —

               buvo sukelti EUPOL „Proxima“ personalo, jam vykdant savo su operacija susijusias pareigas, išskyrus didelio neatsargumo ir tyčinio nusižengimo atvejus,

               —

               ar kilo naudojant bet kurį dalyvaujančioms EUPOL „Proxima“ valstybėms priklausantį turtą, jeigu tas turtas buvo naudotas vykdant operaciją, išskyrus naudojusio šį turtą EUPOL „Proxima“ personalo didelio neatsargumo ar tyčinio nusižengimo atvejus.

         5.   Europos Sąjungos valstybės narės įsipareigoja pareikšti apie pretenzijų atsisakymą, susijusį su Norvegijos Karalystės dalyvavimu EUPOL „Proxima“.
   3 Straipsnis
   Slapta informacija
   1.   Norvegijos Karalystė imasi atitinkamų priemonių, skirtų užtikrinti, kad ES slapta informacija būtų saugoma pagal Europos Sąjungos Tarybos saugumo nuostatus, nustatytus 2001 m. kovo 19 d. Tarybos sprendime 2001/264/EB (3), ir pagal kompetentingų institucijų, įskaitant EUPOL „Proxima“ misijos vadovą – policijos komisarą, tolesnius nurodymus.
   2.   Kai ES ir Norvegijos Karalystė yra sudariusios susitarimą dėl saugumo procedūrų keičiantis slapta informacija, tokio susitarimo nuostatos taikomos veiklai pagal EUPOL „Proxima“.
   4 Straipsnis
   Į EUPOL „Proxima“ komandiruotas personalas
   1.   Norvegijos Karalystė užtikrina, kad į EUPOL „Proxima“ komandiruotas personalas vykdytų savo misiją, vadovaudamasis:

               —

               Bendrųjų veiksmų 2003/681/BUSP ir vėlesnių pakeitimų, kaip nurodyta šio Susitarimo 1 straipsnio 1 dalyje, nuostatomis,

               —

               operacijos planu,

               —

               įgyvendinimo priemonėmis.

         2.   Norvegijos Karalystė laiku informuoja EUPOL „Proxima“ misijos vadovą – policijos komisarą ir Europos Sąjungos Tarybos generalinį sekretoriatą apie bet kokį jos indėlio į EUPOL „Proxima“ pakeitimą.
   3.   Norvegijos Karalystės kompetentinga įstaiga atlieka Į EUPOL „Proxima“ komandiruoto personalo sveikatos patikrinimą, skiepijimą ir išduoda medicininius pažymėjimus, kad darbuotojas gali eiti pareigas. Į EUPOL „Proxima“ komandiruotas personalas pateikia šio pažymėjimo kopiją.
   4.   Komandiruoti policijos pareigūnai dirba vilkėdami savo nacionalinės policijos uniformas. Beretes ir skiriamuosius ženklus suteikia EUPOL „Proxima“.
   5 Straipsnis
   Vadovavimo grandinė
   1.   Norvegijos Karalystės komandiruotas personalas vykdo savo pareigas ir elgiasi išimtinai atsižvelgdamas į EUPOL „Proxima“ interesus.
   2.   Visas personalas išlieka visiškai pavaldus savo nacionalinėms institucijoms.
   3.   Nacionalinės institucijos perduoda veiklos kontrolę (OPCON) EUPOL „Proxima“ misijos vadovui – policijos komisarui, kuris vykdo šį vadovavimą ir kontrolę, remdamasis vadovavimo ir kontrolės hierarchine struktūra.
   4.   Misijos vadovas – policijos komisaras vadovauja EUPOL „Proxima“ ir tvarko jos kasdienę veiklą.
   5.   Norvegijos Karalystė turi tas pačias teises ir pareigas tvarkant kasdienę operacijos veiklą kaip ir šioje operacijoje dalyvaujančios Europos Sąjungos valstybės narės, remiantis Bendrųjų veiksmų 2003/681/BUSP 9 straipsnio 4 dalimi.
   6.   EUPOL „Proxima“ misijos vadovas – policijos komisaras yra atsakingas už operacijoje dalyvaujančio personalo drausmės kontrolę. Prireikus, atitinkama nacionalinė institucija imasi drausminių priemonių.
   7.   Norvegijos Karalystė skiria nacionalinio kontingento koordinatorių, kuris atstovauja operacijoje dalyvaujančiam jos nacionaliniam kontingentui. Nacionalinio kontingento koordinatorius nacionaliniais klausimais atsiskaito EUPOL „Proxima“ misijos vadovui – policijos komisarui ir yra atsakingas už kasdienę kontingento drausmę.
   8.   Sprendimą užbaigti operaciją priima Europos Sąjunga, pasikonsultavusi su Norvegijos Karalyste, jei operacijos nutraukimo dieną ta valstybė vis dar prisideda prie EUPOL „Proxima“.
   6 Straipsnis
   Finansiniai aspektai
   1.   Norvegijos Karalystė prisiima visas išlaidas, susijusias su jos dalyvavimu operacijoje, išskyrus ES bendrai finansuojamas išlaidas, kaip išdėstyta operacijos vykdymo biudžete.
   2.   Norvegijos Karalystė svarsto prisidėjimo savanoriškais indėliais galimybę.
   3.   Tokių savanoriškų indėlių atveju EUPOL „Proxima“ misijos vadovas – policijos komisaras ir Norvegijos Karalystės atitinkamos administracinės tarnybos pasirašo susitarimą dėl praktinių mokėjimo sąlygų, taikomų Norvegijos Karalystės indėliams į EUPOL „Proxima“ vykdymo biudžetą. Šiame susitarime, inter alia, turėtų būti šios nuostatos:

               a)

               atitinkama suma;

               b)

               finansinio indėlio mokėjimo sąlygos;

               c)

               audito procedūra.

         4.   Buvusiosios Jugoslavijos Respublikos Makedonijos fizinių arba juridinių asmenų mirties, sužalojimo atveju arba jiems patyrus nuostolius ar žalą Norvegijos Karalystė, nustačius jos atsakomybę, sumoka kompensaciją pagal sąlygas, numatytas Susitarimo 2 straipsnio 1 dalyje nurodytame susitarime dėl misijos statuso.
   7 Straipsnis
   Įsipareigojimų nesilaikymas
   Vienai iš Šalių nesilaikant pirmesniuose straipsniuose išdėstytų savo įsipareigojimų, kita Šalis turi teisę nutraukti šį Susitarimą, pranešusi apie tai prieš vieną mėnesį.
   8 Straipsnis
   Ginčų sprendimas
   Ginčus dėl šio Susitarimo aiškinimo ar taikymo Šalys tarpusavyje sprendžia diplomatinėmis priemonėmis.
   9 Straipsnis
   Įsigaliojimas
   1.   Šis Susitarimas įsigalioja kito mėnesio po to, kai Šalys praneša viena kitai apie šiuo tikslu būtinų vidaus procedūrų įvykdymą, pirmą dieną.
   2.   Šis Susitarimas laikinai taikomas nuo jo pasirašymo dienos.
   3.   Šis Susitarimas gali būti keičiamas Šalių tarpusavyje sudaryto raštiško susitarimo pagrindu.
   4.   Šalis gali denonsuoti šį Susitarimą, raštu pateikusi denonsavimo pranešimą kitai Šaliai. Toks denonsavimas įsigalioja praėjus šešiems mėnesiams po to, kai kita Šalis gavo pranešimą.

      Priimta 2004 m. rugsėjo 9 d. Briuselyje, keturiais egzemplioriais anglų kalba.

            Europos Sąjungos vardu

            Norvegijos Karalystės vardu

      (1)  OL L 249, 2003 10 1, p. 66.

      (2)  OL L 16, 2004 1 23, p. 65.

      (3)  OL L 101, 2001 4 11, p. 1.


title: 2001 m. gruodžio 6 d. Tarybos sprendimas dėl Europos bendrijos ir Rumunijos susitarimo, nustatančio tam tikras krovinių vežimo keliais ir kombinuoto transporto skatinimo sąlygas, sudarymo

text:
Svarbus teisinis pranešimas

|

32002D0409

Oficialusis leidinys L 142 , 31/05/2002 p. 0074 - 0074

		Tarybos sprendimas2001 m. gruodžio 6 d.dėl Europos bendrijos ir Rumunijos susitarimo, nustatančio tam tikras krovinių vežimo keliais ir kombinuoto transporto skatinimo sąlygas, sudarymo(2002/409/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 71 ir 93 straipsnius, kartu su 300 straipsnio 3 dalies antrąja pastraipa,atsižvelgdama į Komisijos pasiūlymą [1],atsižvelgdama į Europos Parlamento nuomonę [2],kadangi:(1) Europos bendrijos ir Rumunijos susitarimo, nustatančio tam tikras krovinių vežimo keliais ir kombinuoto transporto skatinimo sąlygas (toliau — susitarimas), sudarymas numato atitinkamas priemones tolesnei transporto ryšių tarp susitariančiųjų šalių plėtrai.(2) Susitarimas prisideda prie sklandaus vidaus rinkos funkcionavimo, nes skatina vidaus transporto tarp Graikijos ir kitų valstybių narių tranzitinį vežimą per Rumuniją, tuo pat metu įgalindamas Bendrijos vidaus prekybą vykdyti visuomenei patiriant mažiausius galimus kaštus ir iki minimumo sumažinti šią prekybą veikiančias administracines ir technines kliūtis.(3) Aplinkosaugos tikslais, sudarant susitarimą skatinamas kombinuotas transportas.(4) Susitarimas turėtų būti patvirtintas Bendrijos vardu,NUSPRENDĖ:1 straipsnisBendrijos vardu patvirtinamas Europos Bendrijos ir Rumunijos susitarimas, nustatantis tam tikras krovinių vežimo keliais ir kombinuoto transporto skatinimo sąlygas.Susitarimo tekstas pridedamas prie šio sprendimo.2 straipsnisTarybos Pirmininkas pateikia susitarimo 19 straipsnyje numatytą pranešimą.3 straipsnisKomisija, Tarybos narių atstovams padedant, atstovauja Bendrijai Bendrijos — Rumunijos transporto komitete (toliau — komitetas), įkurtame pagal susitarimo 13 straipsnį.Taryba, remdamasi Komisijos pasiūlymu, kvalifikuota balsų dauguma Komitete priima Bendrijos poziciją. Kai sprendimas, kurį Komitetas siūlo priimti, yra susijęs su Komiteto darbo tvarkos taisyklėmis, Taryba sprendžia paprasta balsų dauguma.Komiteto priimti sprendimai skelbiami Europos Bendrijų oficialiajame leidinyje.Priimta Briuselyje, 2001 m. gruodžio 6 d.Tarybos varduPirmininkasR. Daems[1] OL C 154 E, 2001 3 29, p. 227.[2] OL C 72 E, 2002 3 21, p. 141.--------------------------------------------------Susitarimastarp Europos bendrijos ir Rumunijos, nustatantis tam tikras krovinių vežimo keliais ir kombinuoto transporto skatinimo sąlygasEUROPOS BENDRIJA, toliau — Bendrija,RUMUNIJA, toliau — Rumunija,toliau — Susitariančiosios Šalys,ATSIŽVELGDAMOS į 1993 m. vasario 1 d. Europos sutartį, steigiančią Europos Bendrijų ir jų valstybių narių, atstovaujančių vienai šaliai, ir Rumunijos, atstovaujančios kitai šaliai, asociaciją, ypač į jos 57 straipsnio 3 punktą;MANYDAMOS, kad kuriant vidaus rinką ir įgyvendinant bendrą transporto politiką Bendrijai būtina užtikrinti, kad Bendrijos kroviniai, vežami tranzitu per Rumuniją, galėtų būti vežami kiek galima greičiau ir efektyviau, nekliudomai ar be diskriminacijos;MANYDAMOS, kad Rumunija yra suinteresuota toliau su Bendrija plėtoti esamas abipuses teises ir pareigas, susijusias su patekimu į transporto rinką ir tranzitu, ir tokiu būdu žengti pirmąjį žingsnį sausumos transporto susitarimo link, kaip numato Europos sutartis, steigianti Europos Bendrijų ir jų valstybių narių, atstovaujančių vienai šaliai, ir Rumunijos, atstovaujančios kitai šaliai, asociaciją;MANYDAMOS, kad be to būtina užtikrinti transporto srautų tarp Susitariančiųjų Šalių teritorijų ir kertančių jų teritorijas suderintą plėtrą, ypač įvedant ir plėtojant konkurenciniu pagrindu suderintų priemonių paketą, skirtą kelių ir kombinuotam transportui, skatinant nekenksmingų aplinkai transporto priemonių naudojimą bei laikantis nepertraukiamo mobilumo principo,SUSITARĖ:I ANTRAŠTINĖ DALISTIKSLAS, TAIKYMO SRITIS IR SĄVOKŲ APIBRĖŽIMAI1 straipsnisTikslasŠio susitarimo tikslas yra skatinti bendradarbiavimą tarp Susitariančiųjų Šalių, susijusį su krovinių vežimu, ypač su tranzitiniu krovinių vežimu keliais, ir šiuo tikslu užtikrinti, kad tranzitinis vežimas tarp Susitariančiųjų Šalių teritorijų ir kertantis jų teritorijas, būtų plėtojamas suderintu būdu.2 straipsnisTaikymo sritis1. Bendradarbiavimas apima krovinių vežimo keliais ir kombinuotu transportu sritį.2. Todėl šio susitarimo taikymo sritis visų pirma apima:- tranzitinio vežimo patekimą į krovinių vežimo keliais rinką,- pagalbines teisines ir administracines priemones, įskaitant komercines, apmokestinimo, socialines ir technines priemones,- bendradarbiavimą plėtojant transporto sistemą, kuri, inter alia, atitinka aplinkos apsaugos reikalavimus,- reguliarų apsikeitimą informacija apie Susitariančiųjų Šalių plėtojamą transporto politiką.3 straipsnisSąvokų apibrėžimaiŠiame susitarime vartojamos šios sąvokos:a) tranzitinis vežimas — tai kelionė keliais per vienos ar kelių Bendrijos valstybių narių teritoriją (-as), ar per Rumunijos teritoriją, nepriklausomai nuo to, ar kelių transporto priemonė yra pakrauta ar be krovinio, jai šiose teritorijose neatliekant jokių pakrovimo ar iškrovimo operacijų;b) kombinuotas transportas — tai krovinių vežimas tarp Susitariančiųjų Šalių teritorijų arba jas kertant, kai sunkvežimis, priekaba, puspriekabė, su vilkiku, nuimamuoju kėbulu, 20 pėdų ar ilgesniu konteineriu arba be jų, važiuoja keliais pradiniame arba galutiniame kelionės etape ir kitame kelionės etape, geležinkeliu, vidaus vandenų keliais ar jūra, kai šios atkarpos ilgis viršija 100 km tiesia kryptimi, ir kai tai yra pradinis arba galutinis kelių transporto kelionės etapas:- tarp taško, kur krovinys pakraunamas, ir artimiausios tinkamos geležinkelio pakrovimo stoties pradiniame kelionės etape, ir tarp artimiausios tinkamos geležinkelio iškrovimo stoties ir taško, kur krovinys iškraunamas, galutiniame kelionės etape, arba- 150 km neviršijančiu spinduliu tiesa kryptimi nuo vidaus vandenų transporto uosto ar jūrų uosto, kuriame krovinys pakraunamas arba iškraunamas;c) kelių transporto priemonė — tai motorinė transporto priemonė, įregistruota Susitariančiojoje Šalyje, arba transporto priemonių junginiai, iš kurių bent jau motorinė transporto priemonė yra įregistruota Susitariančiojoje Šalyje, ir kurie yra naudojami išimtinai tik kroviniams vežti;d) naudotojo mokesčiai — tai nediskriminacinis tam tikro dydžio mokestis, suteikiantis kelių transporto priemonei teisę konkretų laikotarpį naudotis konkrečia infrastruktūra;e) kelio mokestis — tai nustatyto dydžio mokestis už kelių transporto priemonės nuvažiuotą nuotolį tarp dviejų infrastruktūros taškų; mokesčio dydis nustatomas, atsižvelgiant į kelionės atstumą ir transporto priemonės kategoriją;f) Susitariančiosios Šalies teritorija:- Europos bendrijoje — teritorijos, kuriose taikoma Europos ekonominės bendrijos steigimo sutartis su sąlygomis, nustatytomis toje sutartyje, ir- Rumunijoje — Rumunijos teritorija.II ANTRAŠTINĖ DALISKOMBINUOTAS TRANSPORTAS4 straipsnisBendrosios nuostatosSusitariančiosios Šalys priima tarpusavyje suderintas priemones, būtinas tam, kad būtų plėtojamas ir skatinamas kombinuotas transportas kaip priemonė, užtikrinanti, kad didžioji Susitariančiųjų Šalių tarptautinio transporto operacijų dalis būtų vykdoma mažiau kenksmingomis aplinkai sąlygomis.5 straipsnisPagalbinės priemonėsSusitariančiosios Šalys imasi visų priemonių, reikalingų kombinuoto transporto konkurencingumui didinti, visų pirma:a) imasi priemonių, skatinančių naudotojus ir siuntėjus naudoti kombinuotą transportą:- didindamos visų kombinuoto transporto tipų konkurencingumą, lyginant su kelių transportu, Bendrijos ir Rumunijos teikiamos finansinės pagalbos naujiems kombinuoto transporto projektams dėka,- ragindamos naudoti atskirai siunčiamą kombinuotą transportą ir ypač skatindamos naudoti nuimamuosius kėbulus, konteinerius ir puspriekabes,- nustatyta tvarka atleisdamos pradinį ir (arba) galutinį krovinių vežimo keliais etapus, kurie sudaro neatsiejamą kombinuoto transporto operacijos dalį, nuo kvotų sistemų ir leidimų sistemų,- numatydamos sugrąžinti transporto priemonių mokesčius, taikomus kelių transporto priemonėms, naudojamoms kombinuoto transporto operacijų grandinėse,- tobulindamos kombinuoto transporto greitį ir patikimumą, ypač:i) skatindamos dažniau naudoti kombinuoto transporto paslaugas, atsižvelgiant į krovinių siuntėjų ir naudotojų reikmes;ii) skatindamos sutrumpinti laiką, praleidžiamą stovint terminaluose, ir didindamos terminalų produktyvumą;iii) racionalizuodamos kombinuoto transporto pasienio kontrolę, kuo skubiau perduodant visų krovinių, išskyrus krovinius, kuriems taikoma veterinarinė ar fitosanitarinė kontrolė, pasienio kontrolę kombinuoto transporto terminalams,iv) gerindamos krovinių, transporto ir pakrovimo apsaugos sąlygas kombinuoto transporto operacijų grandinėje,- užtikrindamos nediskriminacinę galimybę naudotis terminalais, kai jie yra finansuojami ar bendrai finansuojami iš viešųjų lėšų,- kur įmanoma, pirmenybės tvarka, dėl kurios Susitariančiųjų Šalių kompetentingos institucijos susitaria 6 straipsnio 2 dalyje, skirstydamos leidimus kelių tranzitui kelių vežėjams, atsižvelgiant į jų kombinuoto transporto naudojimą, nustatomą kiekvienai Susitariančiajai Šaliai turimų statistinių duomenų pagrindu,- kai būtina paisyti geležinkelio bėgių pločio suderinamumo, atsižvelgdamos į specializuotų kombinuoto transporto įrenginių masę, matmenis ir technines charakteristikas ir į suderintą veiklą, užsakant ir pradedant eksploatuoti tokius įrenginius, kurie atitinka eismo lygį;b) paprašius suteikia turimą informaciją apie naujus kombinuoto transporto veiksmus, įskaitant technologijos tyrimų projektus, kuriuos bendrai finansuoja ta Susitariančioji Šalis, pasinaudodamos vykdomosiomis suvestinėmis, kuriose yra išdėstomas veiksmo ar technologijos projekto turinys, rezultatai ir poveikis;c) sukuria tinkamą infrastruktūrą:- kaip nustatyta 1991 vasario 1 d. Europos sutartyje dėl svarbių tarptautinio kombinuoto transporto jungčių ir susijusių instaliacijų (AGTC),- pašalindamos bet kokius transporto susigrūdimus kelių maršrutuose, vedančiuose prie kombinuoto transporto terminalų, tam, kad būtų daugiau naudojamas kombinuotas transportas;d) svarsto tokias priemones:- nagrinėja galimybes leisti naudoti 44 tonų šešių ašių transporto priemones kombinuoto transporto pradiniame ir galutiniame kelionės etapuose,- nustato išimtis važiavimo apribojimams savaitgaliais ir švenčių dienomis kombinuoto transporto pradiniame ir galutiniame kelionės etapuose,- sudaro sąlygas naujo susitarimo kontekste abipusiam kombinuoto transporto operatorių priėjimui prie geležinkelio.II ANTRAŠTINĖ DALISKELIŲ TRANSPORTAS6 straipsnisBendrosios nuostatos1. Abipusio patekimo į transporto rinkas atžvilgiu Susitariančiosios Šalys susitaria nuo pat pradžių ir nepažeisdamos 2 dalies išlaikyti esamas teises, numatytas dvišalėse sutartyse ar kituose dvišaliuose susitarimuose, sudarytuose tarp kiekvienos Bendrijos valstybės narės ir Rumunijos.Tačiau laukdama, kol tarp Susitariančiųjų Šalių bus pasirašytas susitarimas dėl patekimo į kelių transporto rinką, kaip numatyta 7 straipsnyje, Rumunija bendradarbiauja su Bendrijos valstybėmis narėmis, iš dalies keičiant šias dvišales sutartis ir (arba) susitarimus, kurių gali reikėti tam, kad juos būtų galima pritaikyti prie šio Susitarimo.2. Be leidimų, numatytų 1 dalyje aprašytuose režimuose, Susitariančiosios Šalys tokiu būdu susitaria suteikti kiekvienais kalendoriniais metais teisę krovininėmis transporto priemonėms vežti krovinius tranzitu per Bendrijos valstybių narių ir Rumunijos teritorijas, kuri įsigalioja šio Susitarimo įsigaliojimo dieną, suteikdamos leidimus tokiu būdu:a) Bendrija gaus:14000 leidimų, galiojančių Rumunijoje;b) Rumunija gaus:7000 leidimų, galiojančių tose Bendrijos valstybėse narėse, kurių lipdukai pridedami;c) Rumunija gaus:3000 lipdukų kiekvienai Bendrijos valstybei narei;d) a ir b punktuose minimi leidimai atitinka 1a priede ir 1b priede pateiktus pavyzdžius;e) c punkte minimi lipdukai atitinka 1c priede pateiktą pavyzdį;f) a ir b punktuose minimus leidimus Komisijos tarnybos pateikia Rumunijos kompetentingoms institucijoms arba, Bendrijos atveju, jos valstybių narių kompetentingoms institucijoms. Kompetentingos institucijos užpildo leidimus, išskyrus antraštes "Motorinės transporto priemonės registracijos numeris", "Išvykstamasis reisas" ir "Grįžtamasis reisas", ir atiduoda juos savo transporto operatoriams už mokestį, kuris tik padengia pagrįstas administracines išlaidas;g) c punkte minimus lipdukus Komisijos tarnybos pateikia Rumunijos kompetentingoms institucijoms. Šie lipdukai užklijuojami ant leidimų prieš pradedant juos naudoti, kad būtų nurodyta, kurioje Bendrijos valstybėje narėje ar valstybėse narėse jie galioja;h) Susitariančiosios Šalys susitaria, kad už a ir b punktuose minimų leidimų naudojimą nebus imami jokie mokesčiai ar panašios rinkliavos;i) leidimai ir lipdukai galioja vienerius kalendorinius metus iki kitų metų sausio 31 dienos ir gali būti naudojami tik vienam išvykstamajam reisui ir vienam grįžtamajam reisui.3. 2 dalyje minimus leidimus gali naudoti tik tos transporto priemonės, kurios atitinka bent EURO 1 standartus arba taip vadinamo "žaliojo sunkvežimio sertifikato", kurio kopija pateikta 4 priede, nuostatas. Dokumentai, įrodantys, kad šios nuostatos yra laikomasi, laikomi transporto priemonėje visos kelionės metu.4. Jeigu susitarimo įsigaliojimo data pagal 19 straipsnį nėra sausio 1 d., 2 dalyje nurodytų leidimų ir lipdukų kiekis kalendoriniams metams, kuriais Susitarimas įsigalioja, bus proporcingai sumažintas.5. Susitariančiųjų Šalių kompetentingos institucijos išduoda leidimus krovinių vežimui pagal šį susitarimą tik tiems vežėjams, kurie pagal tos Susitariančiosios Šalies teisės aktus turi teisę vykdyti tarptautines kelių transporto operacijas. Leidimas laikomas transporto priemonėje. Transporto priemonių junginių kombinacijų atveju, jis lydi motorinę transporto priemonę. Jis galioja transporto priemonių junginių kombinacijai, net jeigu priekaba ar puspriekabė nėra registruota leidimo turėtojo vardu arba yra registruota kitoje šalyje.6. Susitariančiosios Šalys susilaiko nuo bet kokių vienašališkų veiksmų, dėl kurių gali atsirasti diskriminacija tarp Bendrijos ir Rumunijos vežėjų ar transporto priemonių. Kiekviena Susitariančioji Šalis imasi visų būtinų priemonių, pagerinančių kelių transportą, nurodytą šiame susitarime, vežantį krovinius į ar per jos teritoriją.7 straipsnisPatekimas į rinkąSusitariančiosios Šalys, suteikdamos šiam klausimui prioritetą ir atsižvelgdamos į tai, kad Rumunija patvirtino fiskalines, socialines ir technines Bendrijos taisykles, įsipareigoja bendradarbiauti kuriant bendrą sistemą, pagal kurią ateityje tarp jų bus reguliuojamas patekimas į kelių transporto rinką.8 straipsnisFiskalinės nuostatosVykdant transporto operacijas pagal šį susitarimą:1. Susitariančiosios Šalys užtikrina, kad nediskriminavimo principas dėl pilietybės ar dėl vienos ar įsisteigimo vietos būtų taikomas kelių transporto priemonių apmokestinimui, finansinėms prievolėms, kelio mokesčiams ir visiems kitiems naudotojo mokesčiams, renkamiems už kelių transporto infrastruktūros naudojimą.2. Vienoje iš Susitariančiųjų Šalyje registruotos kelių transporto priemonės atleidžiamos nuo visų transporto priemonei taikomų mokesčių ir rinkliavų, taikomų transporto priemonių išsiuntimui ar nuosavybei, o taip pat nuo visų specialių mokesčių ar rinkliavų, taikomų kitos Susitariančiosios Šalies teritorijoje vykdomoms transporto operacijoms.Kelių transporto priemonės neatleidžiamos nuo mokesčių ir rinkliavų, taikomų variklių degalams, kelio mokesčių ir naudotojo mokesčių už infrastruktūros naudojimą.3. Susitariančiosios Šalys užtikrina, kad kelio mokesčiai ir visi kiti naudotojo mokesčiai nebūtų tuo pat metu nustatomi už naudojimąsi ta pačia kelio dalimi. Tačiau Susitariančiosios Šalys taip pat gali nustatyti papildomus mokesčius už tinklus, kuriuose renkami naudotojo mokesčiai už naudojimąsi tiltais, tuneliais ir kalnų pervažomis.4. Šios medžiagos ir gaminiai atleidžiami nuo muitų ir visų kitų mokesčių bei rinkliavų:a) degalai transporto priemonės bake importo į kitos Susitariančiosios Šalies teritoriją metu, kai tie bakai gamintojo yra skirti tos transporto priemonės tipui;b) priekabų ir puspriekabių bakuose esantys degalai, naudojami aušinimo sistemoms ir refrižeratoriams;c) tepalai tokiais kiekiais, kurie būtini kelionės metu;d) atsarginės dalys ir įrankiai, būtini transporto priemonės, sugedusios tarptautinės kelių transporto operacijos metu, remontui. Pakeistos atsarginės dalys reeksportuojamos arba sunaikinamos, prižiūrint kitos Susitariančiosios Šalies kompetentingai muitinės institucijai.5. Nepažeidžiant 2 dalies antrosios pastraipos, jeigu transporto priemonės masė, matmenys ar ašių apkrova viršija maksimalias ribas, galiojančias Rumunijos teritorijoje, kol transporto priemonė atitinka Tarybos direktyvos 96/53/EB [1] dėl masės ir matmenų nuostatas, jai netaikomi jokie specialūs mokesčiai, jeigu ji važiuoja pagrindiniais Rumunijos tranzito maršrutais, kaip nurodyta 5 priede.9 straipsnisSocialinės nuostatosŠio susitarimo Susitariančiosios Šalys įgyvendina 1970 m. liepos 1 d. Europos sutartį dėl transporto priemonių, dalyvaujančių tarptautiniame kelių transporte, ekipažų darbo (ERTA), galiojančią šio susitarimo įsigaliojimo metu, arba taiko taisykles, identiškas Tarybos reglamentams (EEB) Nr. 3820/85 [2] ir (EEB) Nr. 3821/85 [3] su vėlesniais daliniais pakeitimais.10 straipsnisTechninės nuostatos1. Rumunija patvirtina priemones, lygiavertes pateiktoms 2 priede, iki šio susitarimo įsigaliojimo datos, ir priemones, lygiavertes pateiktoms 3 priede, per du metus nuo šio susitarimo įsigaliojimo datos.2. Šio susitarimo Susitariančiosios Šalys įgyvendina 1957 m. rugsėjo 30 d. Europos sutartį dėl pavojingų krovinių tarptautinio vežimo keliais (ADR), galiojančią šio Susitarimo įsigaliojimo metu.3. Rumunija deda pastangas, kad savo teisės aktus dėl greitai gendančių prekių, gyvų gyvūnų ir pavojingų krovinių vežimo suderintų su Bendrijos taisyklėmis.4. Susitariančiosios Šalys suvienija savo patirtį ir keičiasi informacija apie savo teisės aktus, siekdamos pagerinti eismo srautą ir saugą piko laikotarpiais (savaitgaliais, valstybės švenčių dienomis ir turistinio sezono metu).5. Susitariančiosios Šalys bendradarbiauja remdamos sąveikaujančių kelių transporto informacijos sistemų sukūrimą, plėtojimą ir koordinavimą.6. Susitariančiosios Šalys taip pat deda pastangas, siekdamos suderinti vairuotojams teikiamą techninę pagalbą, esminės informacijos apie eismą ir pagalbos tarnybas, įskaitant informacijos apie greitosios medicinos pagalbos paslaugas ir kitais vairuotojams rūpimais klausimais, platinimą.IV ANTRAŠTINĖ DALISFORMALUMŲ SUPAPRASTINIMAS11 straipsnisFormalumų supaprastinimas1. Susitariančiosios Šalys susitaria supaprastinti formalumus, susijusius su krovinių srautais, vežamais pagal šį susitarimą.2. Susitariančiosios Šalys susitaria pradėti derybas, sudarant susitarimą dėl kontrolės ir formalumų, susijusių su krovinių vežimu, supaprastinimo.3. Susitariančiosios Šalys susitaria, tokiu mastu, koks bus būtinas, imtis bendrųjų veiksmų dėl tolesnių supaprastinimo priemonių patvirtinimo ir skatinti, kad jos būtų patvirtintos.V ANTRAŠTINĖ DALISBAIGIAMOSIOS NUOSTATOS12 straipsnisTaikymo srities išplėtimasJeigu viena iš Susitariančiųjų Šalių, vadovaudamasi patirtimi, sukaupta taikant šį susitarimą, nusprendžia, kad kitos priemonės, neįtrauktos į šio susitarimo taikymo sritį, yra naudingos suderintai Europos transporto politikai, ir ypač gali padėti spręsti tranzitinio vežimo problemas, šiuo klausimu ji teikia pasiūlymus kitai Susitariančiajai Šaliai.13 straipsnisJungtinis komitetasUž bendradarbiavimą atsakinga institucija yra Jungtinis komitetas, vadinamas Bendrijos — Rumunijos transporto komitetu. Komitetas:- sudaromas iš Bendrijos ir Rumunijos paskirtų atstovų,- rengia posėdžius, bet kuriai iš Susitariančiųjų Šalių paprašius, pakaitomis kiekvienos Susitariančiosios šalies teritorijoje,- nustato savo darbo tvarkos taisykles,- vadovaujasi abipusiu supratimu,- užtikrina tinkamą šio susitarimo įgyvendinimą, ir ypač:a) ištiria bendradarbiavimo ir kombinuoto transporto skatinimo būdus ir bent jau kas du metus apžvelgti pažangą, padarytą įgyvendinant šiuos tikslus;b) bent kartą per dvejus metus patikslina šio susitarimo priedus;c) sprendžia bet kuriuos ginčus, kylančius dėl šio Susitarimo taikymo ir aiškinimo. Nesusitarus ginčas perduodamas nagrinėti Jungtinio komiteto paskesniam posėdžiui, kuris šaukiamas per du mėnesius nuo ginčo perdavimo datos, pagal šio Komiteto darbo tvarkos taisyklėse nustatytas sąlygas;d) koordinuoja monitoringą, prognozavimą ir kitą statistinį darbą, susijusį su tarptautiniu kelių transportu ir kombinuotu transportu, ir ypač su kelių tranzitiniu vežimu;e) kai būtina, priima priemones, susijusias su techniniu šio susitarimo nuostatų pritaikymu;f) jeigu reikia, rengia rekomendacijas dėl galimo leidimų ir lipdukų kiekio didinimo;g) jei būtina, diskutuoja visais susitarimo įgyvendinimui svarbiais klausimais.14 straipsnisPažeidimai1. Tuo atveju, kai kelių transporto priemonė ar tokios transporto priemonės vairuotojas pažeidžia šio susitarimo nuostatas, Susitariančiosios Šalies, kurios teritorijoje toks pažeidimas buvo padarytas, kompetentinga institucija gali pranešti apie pažeidimą kitos Susitariančiosios Šalies kompetentingai institucijai, kuri gali imtis priemonių, numatytų jos nacionaliniuose įstatymuose.2. Tokį pranešimą gavusi kompetentinga institucija kaip galima skubiau informuoja kitos Susitariančiosios Šalies kompetentingą instituciją apie veiksmus, kurių ji ėmėsi.3. Šio straipsnio nuostatos nepažeidžia teisėtų sankcijų, kurias gali taikyti bet kurios Europos bendrijos valstybės šalies ar Rumunijos, kurios teritorijoje buvo padarytas pažeidimas, teismai ar vykdymą užtikrinančios institucijos.15 straipsnisSusitarimo galiojimo trukmėŠis susitarimas sudaromas penkerių metų laikotarpiui. Jeigu nei viena iš Susitariančiųjų Šalių nedenonsuoja šio susitarimo, pranešusi apie tai prieš 12 mėnesių iki jo galiojimo laikotarpio pabaigos, susitarimas automatiškai pratęsiamas trejiems metams.16 straipsnisSusitarimo denonsavimasAbi šalys gali denonsuoti susitarimą, apie tai pranešusios kitai šaliai prieš 12 mėnesių.17 straipsnisPriedaiPriedai sudaro neatsiejamą šio susitarimo dalį.18 straipsnisKalbosŠis susitarimas sudarytas dviem egzemplioriais danų, olandų, anglų, suomių, prancūzų, vokiečių, graikų, italų, portugalų, ispanų, švedų ir rumunų kalbomis, ir visi tekstai yra vienodai autentiški.19 straipsnisSusitarimo įsigaliojimasŠis susitarimas sudaromas pagal Susitariančiųjų Šalių nustatytą tvarką. Susitarimas įsigalioja antro mėnesio po to, kai Susitariančiosios Šalys pranešė viena kitai apie tai, kad įvykdė šiam tikslui įgyvendinti būtinas procedūras, pirmą dieną.Hecho en Luxemburgo, el veintiocho de junio del dos mil uno.Udfærdiget i Luxembourg den otteogtyvende juni to tusind og en.Geschehen zu Luxemburg am achtundzwanzigsten Juni zweitausendundeins.Έγινε στο Λουξεµβούργο, στις είκοσι οκτώ Ιουνίου δύο χιλιάδες ένα.Done at Luxembourg on the twenty-eighth day of June in the year two thousand and one.Fait à Luxembourg, le vingt-huit juin deux mille un.Fatto a Lussemburgo, addì ventotto giugno duemilauno.Gedaan te Luxemburg, de achtentwintigste juni tweeduizendeneen.Feito em Luxemburgo, em vinte e oito de Junho de dois mil e um.Tehty Luxemburgissa kahdentenakymmenentenäkahdeksantena päivänä kesäkuuta vuonna kaksituhattayksi.Som skedde i Luxemburg den tjugoåttonde juni tjugohundraett.Intocmit la Luxemburg, la douazeci si opt iunie doua mii unu.Por la Comunidad EuropeaFor Det Europæiske FællesskabFür die Europäische GemeinschaftΓια την Ευρωπαϊκή ΚοινότηταFor the European CommunityPour la Communauté européennePer la Comunità europeaVoor de Europese GemeenschapPela Comunidade EuropeiaEuroopan yhteisön puolestaPå Europeiska gemenskapens vägnar+++++ TIFF +++++Pentru România+++++ TIFF +++++[1] OL L 235, 1996 9 17, p. 59.[2] OL L 370, 1985 12 31, p. 1.[3] OL L 370, 1985 12 31, p. 8.--------------------------------------------------


title: 2008/522/EB: 2007 m. balandžio 24 d. Europos Parlamento sprendimas dėl Europos vaistų agentūros 2005 finansinių metų sąskaitų uždarymo

text:
15.7.2008

               LT

               Europos Sąjungos oficialusis leidinys

               L 187/133

      EUROPOS PARLAMENTO SPRENDIMAS

   2007 m. balandžio 24 d.
   dėl Europos vaistų agentūros 2005 finansinių metų sąskaitų uždarymo
   (2008/522/EB)
   EUROPOS PARLAMENTAS,
   atsižvelgdamas į Europos vaistų agentūros 2005 finansinių metų galutines metines ataskaitas (1),
   atsižvelgdamas į Audito Rūmų ataskaitą dėl Europos vaistų agentūros 2005 finansinių metų galutinių metinių ataskaitų kartu su Agentūros atsakymais (2),
   atsižvelgdamas į 2007 m. vasario 27 d. Tarybos rekomendaciją (5711/2007 – C6-0080/2007),
   atsižvelgdamas į EB sutartį, ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 2004 m. kovo 31 d. Europos Parlamento ir Tarybos reglamentą (EB) Nr. 726/2004, nustatantį Bendrijos leidimų dėl žmonėms skirtų ir veterinarinių vaistų išdavimo ir priežiūros tvarką ir įsteigiantį Europos vaistų agentūrą (4), ypač į jo 68 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą ir Aplinkos, visuomenės sveikatos ir maisto saugos komiteto nuomonę (A6-0099/2007),

               1.

               pažymi, kad Europos vaistų agentūros 2004 ir 2005 finansinių metų galutinėse metinėse ataskaitose buvo pateikti šie duomenys:
               2004 ir 2005 finansinių metų pajamų ir išlaidų ataskaita

                           (tūkst. EUR)

                           2005

                           2004

                              Pajamos

                           Su registravimo liudijimais susiję mokesčiai

                           72 613

                           68 412

                           Komisijos subsidija, įskaitant ir subsidijas, gautas iš EEE

                           22 847

                           20 529

                           Bendrijos subsidija retiesiems vaistams

                           6 110

                           4 026

                           Įnašai į Bendrijos programas

                           0

                           0

                           Pajamos iš administracinės veiklos

                           3 423

                           1 973

                           Įvairios veiklos pajamos

                           1 643

                           1 473

                              Iš viso (a)

                              106 636

                              96 413

                              Išlaidos

                           Išlaidos darbuotojams

                           40 057

                           34 333

                           Administravimo išlaidos

                           17 022

                           11 224

                           Eksploatacijos išlaidos

                           41 999

                           38 573

                           Amortizacija

                           5 333

                           3 650

                           Kitos išlaidos

                           104

                           280

                              Iš viso (b)

                              104 515

                              88 060

                              Veiklos rezultatas (c = a-b)

                              2 121

                              8 353

                              Finansinis rezultatas (e)

                           2 257

                           1 160

                              Ekonominis rezultatas (f= c+e)

                              4 378

                              9 513

                              Šaltinis: Agentūros duomenys. Šioje lentelėje pateikiami apibendrinti Agentūros metinių ataskaitų duomenys.

               2.

               pritaria Europos vaistų agentūros 2005 finansinių metų sąskaitų uždarymui;

               3.

               paveda Pirmininkui perduoti šį sprendimą Europos vaistų agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Hans-Gert PÖTTERING

            Generalinis sekretorius

         Harald RØMER

      (1)  OL C 266, 2006 10 31, p. 4.

      (2)  OL C 312, 2006 12 19, p. 12.

      (3)  OL L 248, 2002 9 16, p. 1. Reglamentas su pakeitimais, padarytais Reglamentu (EB, Euratomas) Nr. 1995/2006 (OL L 390, 2006 12 30, p. 1).

      (4)  OL L 136, 2004 4 30, p. 1. Reglamentas su pakeitimais, padarytais Reglamentu (EB) Nr. 1901/2006 (OL L 378, 2006 12 27, p. 1).

      (5)  OL L 357, 2002 12 31, p. 72.